Galko, Ľubomír, minister obrany SR (2011-09-14):
Ono to svojím spôsobom musí byť frustrujúce kupovať si priazeň peknej ženy za štátne peniaze. (Smiech a potlesk v sále.) Ale ja vám garantujem, že to ide aj iným spôsobom. (Smiech v sále a reakcie z pléna.) Treba sa len posnažiť použiť vlastnú hlavu. Na to ju treba použiť a nie na zháňanie tých miliónov. (Potlesk.) Viete, aký je v tejto súvislosti rozdiel medzi opozičným poslancom, ktorý prehlásil, že si nesadne do tej opozičnej lavice, a premiérkou Ivetou Radičovou? Premiérka pri tom obrovskom nešťastí, keď mohutné povodne brali ľuďom jediný a nie veľký majetok, ktorý mali, o druhej v noci hodila na seba tričko a sveter a spolu so mnou sa zúčastnila na riadení krízového štábu v obci Píla. Jej predchodca nahodil na seba nejakú zo svojich zopár sociálne lacných košieľ, na ruku natiahol sociálne lacné hodinky, dal peniaze z rezervy vlády na nechty peknej žene fitneske, odovzdal jej ich, švárne ju oblapil okolo drieku a zapózoval. To bol ten rozdiel. Ono v podstate obaja z toho, čo urobili, boli spokojní, pretože obaja sa zachovali sociálne. A kto z nich tu hral to sociálne divadlo? Dámy a páni, som presvedčený, že všetci si uvedomujeme zodpovednosť voči tejto krajine. Obraciam sa na vás, na koaličných poslancov, som presvedčený a som si istý, že nezahlasujete za vyslovenie nedôvery predsedníčke vlády. Iveta Radičová má moju podporu v kresle premiérky Slovenska, pretože na rozdiel od vás, dámy a páni z opozície, ona robí tú politiku zodpovedne a na rozdiel od vás ju robí skutočne pre ľudí. Bol tu spomenutý jeden rozhovor, čerstvý rozhovor koaličného poslanca na aktualitách v súvislosti s predsedníčkou vlády Ivetou Radičovou, aj ja som ten rozhovor dnes čítal. Ja sa obrátim teraz na vás, pani ministerka, páni ministri, predstavte si, že teraz sedíte vo vláde, ktorej šéfuje dnes opozičný poslanec Robert Fico. Predstavte si, že sedíte vo vláde, v ktorej s vami sedia niektorí... (Reakcie z pléna.) Ja by som vás poprosil, keby ste nevykrikovali po mne. Ja som tiež nevykrikoval po žiadnom predrečníkovi. Ďakujem vám pekne. Predstavte si, že sedíte vo vláde, v ktorej s vami sedia niektorí predrečníci zo strany SMER, alebo si predstavte, že sedíte v menšinovej vláde s tzv. tichou podporou týchto ľudí. Plasticky si to predstavte. Spravte to aj vy, poslanci vládnej koalície, možno máte niektorí ambície pôsobiť v exekutíve, stať sa ministrami alebo štátnymi tajomníkmi. Predstavte si to tu a teraz. Sedíte vo vláde, ktorej šéfuje alebo tichú podporu jej dáva človek, ktorý Slovensku a jeho občanom spravil alebo umožnil spraviť prakticky už všetko zlé, čo mohol. Niekto, o kom som sa svojho času vyjadril, že pre mňa predstavuje to najväčšie zlo, aké v slovenskej politike za posledných 22 rokov pôsobilo a s akým som sa ja počas tých uplynulých 22 rokov od revolúcie stretol. Áno, dnes bolo jeho vystúpenie slušné, bolo bez urážok, ale ja si pamätám aj iné vystúpenia a pamätám si aj predchádzajúce štyri roky. Ja som si tú spoluprácu predstavil, dámy a páni, vyžadovalo to značný kus fantázie, ale so značným sebazaprením sa mi to podarilo. No bola to hrôza. Bolo to hrozné. Ja mám svoj názor naňho už vytvorený a ten mi nikto nikdy nevezme. Dámy a páni, koaliční poslanci, ja neverím tomu, že vás musím nejako mohutne presviedčať, aby ste dnes podporili vládu Ivety Radičovej. Ja som si istý, že tak urobíte. Moja výzva je určená skôr do budúcnosti. Je určená k ďalším intrigám a k ďalším hrám, ktoré možno môžu prísť. K snahám rozložiť nás. Nemáme inú alternatívu. Neexistuje. Sme jediná alternatíva voči tým, čo naše Slovensko priviedli na pokraj priepasti a dnes sa tvária za slušných. Dámy a páni, koaliční poslanci, pamätajte pri každom vašom hlasovaní, pamätajte na tú pomyslenú hrdzavú dýku, na ten klin, čo sú pripravení kedykoľvek použiť a vraziť ho medzi nás. Oni ten klin nosia stále pri sebe, možno ho majú schovaný pod šatami, pod oblečením, ale sú kedykoľvek pripravení ho vytiahnuť a chladnokrvne ho použiť. Prajem vám pri dnešnom, ale aj pri budúcich podobných hlasovaniach a prostredníctvom vás aj celému Slovensku šťastnú ruku, pretože občania Slovenska si vašu šťastnú ruku zaslúžia. Ďakujem vám pekne. (Potlesk.)